PRINC พุ่งแรง 16% รับ “สาธิต” ขายหุ้น BH นำเงินขยายรพ. 20 แห่ง ปี 66
PRINC ทะยาน 16% คาดหวัง “สาธิต วิทยากร” ขายหุ้น BH นำเงินมาขยายโรงพยาบาลเป็น 20 แห่งภายในปี 66 เพราะอยู่ในช่วงแผนการลงทุน ซึ่งปัจจุบันมีโรงพยาบาลทั้งหมด 13 แห่งใน 11 จังหวัด
PRINC พุ่งแรง 16% อานิสงส์เชิงบวก หวัง “สาธิต วิทยากร” ขายหุ้น BH นำเงินมาขยายโรงพยาบาลเป็น 20 แห่งภายในปี 66 เพราะอยู่ในช่วงแผนการลงทุน ซึ่งปัจจุบันมีโรงพยาบาลทั้งหมด 13 แห่งใน 11 จังหวัด
23 ส.ค. 2565

ผู้สื่อข่าวรายงานว่า วันนี้ (23 ส.ค. 65) ราคาหุ้น บริษัท พริ้นซิเพิล แคปิตอล จำกัด (มหาชน) หรือ PRINC ณ เวลา 11:51 น. อยู่ที่ระดับ 8.85 บาท บวก 1.25 บาท หรือ 16.45% สูงสุดที่ระดับ 9.15 บาท ต่ำสุดที่ระดับ 7.70 บาท ด้วยมูลค่าการซื้อขาย 723.53 ล้านบาท

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ราคาหุ้น PRINC ปรับตัวขึ้นสอดคล้องกับกลุ่มโรงพยาบาลวันนี้ปรับขึ้น เนื่องจากเป็นหุ้น Defensive ท่ามกลางตลาดหุ้นผันผวน
นอกจากนี้มีการประเมินกันว่าราคาหุ้น PRINC  ปรับตัวขึ้นน่าจะมาจากนักลงทุนเล่นเชิง Sentiment เกี่ยวกับธุรกรรมที่นายสาธิต วิทยากร ประธานคณะกรรมการบริหาร PRINC ขายหุ้น BH ออกทั้งหมดที่เหลืออยู่ 8.3935% ในวันที่ 18 ส.ค.65 ที่ผ่านมา โดยมีการคาดหวังว่าต้องใช้เงินไปลงทุนธุรกิจตนเองเพิ่มเติมใน PRINC ที่อยู่ในช่วงลงทุน
สำหรับแผนจากลงทุนของ PRINC มีแผนที่จะขยายโรงพยาบาลเป็น 20 แห่งภายในปี 66 จากปัจจุบันมีโรงพยาบาลทั้งหมด 13 แห่งใน 11 จังหวัด เท่ากับภายในเวลาปีกว่ามีแผนขยายการลงทุนโรงพยาบาลเพิ่มเติมอีกประมาณ 7 แห่ง ถึงจะเป็นไปตามเป้าหมาย และถือเป็นเครือโรงพยาบาลที่เน้นกระจายการลงทุนไปเมืองรอง และถือว่าเติบโตเร็วที่สุด เป็นเครือโรงพยาบาลที่น่าจับตามองอีกแห่งหนึ่ง
ส่วนผลการดำเนินงานไตรมาส 2 สิ้นสุดวันที่ 30 มิ.ย. 65 บริษัทพลิกมีกำไรสุทธิ 134.80 ล้านบาท จากงวดเดียวกันของปีก่อนขาดทุนสุทธิ 154.27 ล้านบาท ขณะที่งวด 6 เดือนแรกพลิกมีกำไรสุทธิ 55.67 ล้านบาท จากงวดเดียวกันของปีก่อนขาดทุนสิทธิ 315.84 ล้านบาท